作者:陳著
標題:摸魚兒
內容:竹洲西、有人如玉，南柯一覺歸早。青山綠水亭軒舊，猶有未荒花草。誰通道。又自愛湖光，買屋三間小。都無長好。但鳳躍雄文，蠅書小楷，轉老轉奇妙。人間世，如許年高是少。浮生惟有閒好。回頭翻訝磻溪叟，輕把一絲拋了。涼新到。記當日天香，露浴如今老。瑤卮壽曉。稱酒到眉間，醺醺醉也，兒女滿前笑。